CELEX: 32020R1019
Language: bg
Date: 2020-07-13 00:00:00
Title: Регламент за изпълнение (ЕС) 2020/1019 на Комисията от 13 юли 2020 година за изменение на Регламент за изпълнение (ЕС) 2015/840

14.7.2020   
               
               
                  BG
               
               
                  Официален вестник на Европейския съюз
               
               
                  L 225/13
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1019 НА КОМИСИЯТА
         от 13 юли 2020 година
         за изменение на Регламент за изпълнение (ЕС) 2015/840
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (1), и по-специално член 27, параграф 5 от него,
         като има предвид, че:
         
                     (1)
                  
                  
                     В член 5, параграф 2 от Регламент за изпълнение (ЕС) 2015/840 на Комисията (2) се предвижда, че през дадена финансова година отговорните органи трябва да извършват оперативни проверки на място, които обхващат най-малко 20 % от броя на проектите, които се изпълняват през тази финансова година.
                  
               
                     (2)
                  
                  
                     Държавите членки бяха засегнати по безпрецедентен начин от пандемията от COVID-19. Кризата принуди държавите членки да наложат ограничения върху свободата на движение на тяхната територия, което затруднява извършването на проверки на място.
                  
               
                     (3)
                  
                  
                     За да се осигури гъвкавост на отговорните органи за извършване на необходимите оперативни проверки на място, е целесъобразно да се изменят съществуващите правила, за да се избегнат закъснения в процедурата за уравняване на сметки. Тази гъвкавост следва да бъде постигната, като се предостави възможност на отговорните органи да изпълнят изискванията за оперативни проверки на място на по-късен етап през програмния период, когато поради пандемията от COVID-19 годишният минимум от 20 % от броя на проектите, изпълнявани през дадена финансова година, не може да бъде достигнат през тази финансова година.
                  
               
                     (4)
                  
                  
                     Ирландия е обвързана от Регламент (ЕС) № 514/2014, вследствие на което е обвързана и от настоящия регламент.
                  
               
                     (5)
                  
                  
                     Обединеното кралство е обвързано от Регламент (ЕС) № 514/2014, вследствие на което е обвързано и от настоящия регламент. В съответствие с член 138 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (3) действащото законодателство на Съюза, включително правилата относно финансовите корекции и уравняването на сметките ще продължи да се прилага спрямо Обединеното кралство и след 31 декември 2020 г. до приключването на тези програми и дейности на Съюза.
                  
               
                     (6)
                  
                  
                     Дания не е обвързана от Регламент (ЕС) № 514/2014, нито от настоящия регламент.
                  
               
                     (7)
                  
                  
                     Предвид неотложния характер на ситуацията, породена от пандемията от COVID-19, е целесъобразно настоящият регламент да влезе в сила в деня след деня на публикуването му в Официален вестник на Европейския съюз.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета за фондове „Убежище, миграция и интеграция“ и „Вътрешна сигурност“, създаден съгласно член 59, параграф 1 от Регламент (ЕС) № 514/2014.
                  
               
                     (9)
                  
                  
                     Поради това Регламент за изпълнение (ЕС) 2015/840 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 5 от Регламент за изпълнение (ЕС) 2015/840 параграф 2 се заменя със следното:
            
               
                  „2.   Оперативните проверки на място, извършвани през финансова година N, обхващат поне 20 % от броя на проектите, които се изпълняват през тази финансова година, обявени в съответните годишни отчети по член 39 от Регламент (ЕС) № 514/2014. Когато този минимум не може да бъде достигнат през финансова година N поради пандемията от COVID-19, проверките, които не са извършени през финансова година N, се извършват на по-късен етап през програмния период“.
               
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 13 юли 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OВ L 150, 20.5.2014 г., стр. 112.
         
            (2)  Регламент за изпълнение (ЕС) 2015/840 на Комисията от 29 май 2015 г. относно проверките, извършвани от отговорните органи съгласно Регламент (ЕС) № 514/2014 на Европейския парламент и на Съвета за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи ( ОВ L 134, 30.5.2015 г., стр. 1).
         
            (3)  OВ C 384I, 12.11.2019 г., стр. 1.